Kaupassa VVO myi Y-Säätiölle tai uuden brändin mukaiselle Kiinteistö Oy M2-Kodeille yhteensä 8 631 Ara-vuokra-asuntoa.

Ara hyväksyi jo aikaisemmalla, 24.3.2016 tekemällään päätöksellä kauppakokonaisuudesta 4 089 asunnon kaupat.

Asukkaiden vuokrissaan ennakkoon keräämät korjausvarat eivät siirtyneet kaupassa mukana.

VVO hyödynsi porsaanreikää

Myyjä eli VVO hyödynsi laissa olevaa porsaanreikää, eikä Aralla ollut vanhentuneen lainsäädännön takia mahdollisuutta estää kauppaa. Kun yhtiö tyhjennetään myymällä se kiinteistö kerrallaan, asuntoihin sisältyvä varallisuus ei siirry kaupassa VVO:lta Y-Säätiölle.

Aikaisemminkin on myyty yksittäisiä Ara-kiinteistöjä, mutta koskaan aikaisemmin kokonaista yhtiötä ei ole Aran mukaan tyhjennetty kiinteistä kerrallaan myymällä.

”Kauppa on poikkeuksellinen, koska siinä myydään kiinteistöittäin kerralla koko VVO Asunnot Oy:n rajoitusten alainen kiinteistökanta”, Aran tiedotteessa todetaan.

”Aran käsityksen mukaan on selvää, että kauppa, kun se toteutetaan myymällä vain vuokratalokiinteistöt ja jättämällä vuokrissa kerätyt korjausrahat myyjäyhtiöön, ei ole arava- ja korkotukilainsäädännön hengen mukaista”, todetaan paperissa, jossa Aran ylijohtaja Hannu Rossilahti esitteli asiaa Aran johtokunnalle.

Myös Aran tiedotteessa todetaan, että VVO:n ja Y-Säätiön välinen kauppa ei ole lain hengen mukainen.

”Kaupasta on ennakkoon keskusteltu mediassa, koska on oltu huolissaan, siirtyvätkö kaupassa myös vuokrissa kerätyt korjausvarat. Aran mukaan ei ole arava- ja korkotukilainsäädännön hengen mukaista myydä kaikki vuokrakiinteistöt ja jättää vuokrissa kerätyt korjausrahat myyjäyhtiölle. Ara on pitänyt parempana, että kauppa olisi toteutettu siten, että olisi voitu varmistaa asukkailta kerättyjen varojen siirtyminen kokonaisuudessaan kaupan mukana uudelle omistajalle. Nykyinen lainsäädäntö ei anna Aralle mahdollisuutta puuttua asiaan”, Aran tiedotteessa todetaan.

Lainsäädäntö vanhentunut

Ara käytti ulkopuolista juristia selvittäessään, voisiko se estää kaupat VVO:n ja Y-Säätiön kaavailemalla tavalla. Rossilahden mukaan virastolla ei ole keinoja kaupan estämiseen. 1990-luvulla Ara-yhtiöissä mahdollistettiin korjausrahojen kerääminen ennakkoon, mutta Ara-asuntojen luovutuksia eli kauppoja koskevia säännöksiä ei ole vastaavasti päivitetty.

”Lainsäädäntö ei tunne tilannetta, jossa korjaamiseen kerätyt varat siirtyisivät kiinteistökaupassa uudelle omistajalle. Tapaus tuo esille sen, että Ara-asuntojen luovutuskorvauksia koskevaa säännöstöä pitää ajanmukaistaa”, Rossilahti totesi ensimmäisen kaupan hyväksynnän jälkeen.

8 619 asunnon korkein sallittu kauppahinta on yhteensä 68 miljoonaa euroa. Asunnon keskimääräiseksi kauppahinnaksi tuli 7 900 euroa asuntoa kohden ja siirtyvä velkaosuus on noin 42 000 euroa asuntoa kohden tilinpäätöstietojen perusteella.